รัฐบาลไทย-ข่าวทำเนียบรัฐบาล-สธ.เผยภารกิจทีม USAR ดูแลผู้ป่วย/ผู้บาดเจ็บ แผ่นดินไหวตุรกี เตรียมนำคนไทยกลับประเทศ 34 ราย 16 ก.พ.นี้
วันอังคารที่ 14 กุมภาพันธ์ 2566
สธ.เผยภารกิจทีม USAR ดูแลผู้ป่วย/ผู้บาดเจ็บ แผ่นดินไหวตุรกี เตรียมนําคนไทยกลับประเทศ 34 ราย 16 ก.พ.นี้
รองปลัดกระทรวงสาธารณสุข เผยความคืบหน้าทีม USAR ประเทศไทย ช่วยค้นหากู้ภัยผู้ประสบภัยแผ่นดินไหวประเทศตุรกี วันแรกช่วยดูแลผู้ป่วยและบาดเจ็บ 3 ราย ล่าสุด ออกปฏิบัติภารกิจนอกฐานอีก 4 แห่ง ด้านมูลนิธิส่งเสริมการลูกเสือฯ มอบถุงนอนศูนย์องศา สนับสนุนทีมแพทย์
รองปลัดกระทรวงสาธารณสุข เผยความคืบหน้าทีม USAR ประเทศไทย ช่วยค้นหากู้ภัยผู้ประสบภัยแผ่นดินไหวประเทศตุรกี วันแรกช่วยดูแลผู้ป่วยและบาดเจ็บ 3 ราย ล่าสุด ออกปฏิบัติภารกิจนอกฐานอีก 4 แห่ง ด้านมูลนิธิส่งเสริมการลูกเสือฯ มอบถุงนอนศูนย์องศา สนับสนุนทีมแพทย์ปฏิบัติภารกิจในพื้นที่อากาศหนาวเย็น เร่งจัดส่งพร้อมอุปกรณ์ ยาและเวชภัณฑ์ต่างๆ พร้อมนําคนไทยกลับประเทศ 16 ก.พ.นี้ 34 ราย (เป็นผู้บาดเจ็บ 1 ราย) และผู้เสียชีวิต 1 ร่าง
วันนี้ (14 กุมภาพันธ์ 2566) ที่กระทรวงสาธารณสุข จ.นนทบุรี นพ.ณรงค์ อภิกุลวณิช รองปลัดกระทรวงสาธารณสุข กล่าวว่า ตามที่นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และ นพ.โอภาส การย์กวินพงศ์ ปลัดกระทรวงสาธารณสุข ให้ส่งทีมบุคลากรทางการแพทย์เข้าร่วมทีมช่วยเหลือผู้ประสบภัยแผ่นดินไหวประเทศตุรกีตามนโยบายนายกรัฐมนตรี โดยทีมค้นหากู้ภัยหรือทีม Urban Search and Rescue (USAR) ของประเทศไทย นําโดยกรมป้องกันและบรรเทาสาธารณภัย ซึ่งมีบุคลากรทางการแพทย์ของกรมการแพทย์ 3 คนเดินทางไปด้วยนั้น ศูนย์ปฏิบัติการฉุกเฉิน กรณีช่วยผู้ประสบภัยเหตุแผ่นดินไหวตุรกี ได้รับรายงานการดําเนินงานของทีม USAR ว่า วันที่ 11 กุมภาพันธ์ ซึ่งเป็นวันแรกของการปฏิบัติงาน ได้ดูแลผู้ป่วยและผู้บาดเจ็บชาวตุรกี 3 ราย คือ 1.หญิงอายุ 58 ปี บาดเจ็บจากเหตุแผ่นดินไหว มีแผลฉีกขาดที่หน้าผากข้างขวาได้ทําแผลและให้ยาฆ่าเชื้อ 2.ชายอายุ 58 ปี บาดเจ็บจากเหตุแผ่นดินไหว ปวดที่ต้นขาขวา เดินลงน้ําหนักไม่ได้ให้ยาแก้ปวดคลายกล้ามเนื้อ และแนะนําไปรักษาต่อที่โรงพยาบาล และ 3.หญิงอายุ 15 ปี มีอาการไอ เจ็บคอเป็นทอนซิลอักเสบ ให้ยาแก้ปวดลดไข้ และยาแก้ไอ
ส่วนวันที่ 13 กุมภาพันธ์ ได้ออกปฏิบัติการนอกฐานที่ Hatay Province จํานวน 4 แห่ง ได้แก่ พื้นที่อาคารถล่ม 2 แห่งใน Akbaba เนื่องจากสงสัยมีผู้เสียชีวิตติดภายใน แต่แห่งแรกโครงสร้างไม่เสถียรจึงไม่สามารถเข้าให้การช่วยเหลือได้ อีกแห่งพบผู้เสียชีวิต 1 ราย, พื้นที่อาคาร 4 ชั้นที่ถล่มใน Kantara มีผู้อาศัย 7 ราย เนื่องจากวันก่อนเจ้าหน้าที่ในพื้นที่แจ้งว่าได้ยินเสียงร้องขอความช่วยเหลือ หลังรถแบ็กโฮรื้อถอนมา 2 ชั่วโมง ทีม USAR เข้าตรวจสอบและค้นหา 1 ชั่วโมง ไม่พบสัญญาณของสิ่งมีชีวิต และสุดท้ายการช่วยเหลือแมวที่ติดอยู่ในห้องบนตึกชั้น 3 ของอาคารใน Akasya ได้เข้าพื้นที่และช่วยเหลือแมวออกมาได้อย่างปลอดภัย สรุปไม่มีผู้เจ็บป่วยที่เป็นผู้ประสบภัย แต่เจ้าหน้าที่ได้รับอุบัติเหตุหกล้ม มีแผลใต้หัวเข่าขวา 1 ราย ได้ทําแผลและให้ยาปฏิชีวนะส่วนเจ้าหน้าที่อีก 2 ราย มีอาการทางเดินหายใจส่วนบนติดเชื้อ ได้รับการรักษาและให้ยารับประทาน
“ทีมช่วยเหลือของประเทศไทยที่ส่งไปในครั้งนี้ พร้อมที่ช่วยเหลือคนไทยและทุกชาติ โดยเบื้องต้นจะมีการนําคนไทยกลับประเทศ ในวันที่ 16 กุมภาพันธ์ เวลาประมาณ 21.00 น. ที่ ท่าอากาศยานทหาร 2 กองบิน 6 (บน.6) ดอนเมือง จํานวน 34 ราย ในจํานวนนี้เป็นผู้บาดเจ็บ 1 ราย และมีร่างผู้เสียชีวิตอีก 1 ร่าง โดยมอบหมายกรมควบคุมโรคดําเนินการคัดกรองโรค และนําส่งทุกรายไปพักรอที่ศูนย์กักกันโรคสถาบันบําราศนราดูรส่วนการจัดส่งทีมชุดต่อไป ได้เตรียมทีม Thailand EMT Type 1 แล้ว พร้อมเดินทางหากทางการตุรกีร้องขอ”นพ.ณรงค์กล่าว
นพ.ณรงค์กล่าวต่อว่า ส่วนการมอบอุปกรณ์และเวชภัณฑ์ที่จําเป็น จะสนับสนุนครุภัณฑ์จํานวน 10 รายการ รวม 5.52 ล้านบาท ให้แก่ประเทศตุรกีและซีเรียประเทศละ 2.76 ล้านบาท โดยกระทรวงการต่างประเทศรวบรวมของบกลางจากรัฐบาล สําหรับการสนับสนุนทีม USAR ที่เดินทางไปแล้วนั้น วันนี้ มูลนิธิส่งเสริมการลูกเสือแห่งประเทศไทย ได้บริจาคถุงนอน (Sleep Bag) แบบศูนย์องศา จํานวน 55 ชุด ผ่านกระทรวงสาธารณสุข
เพื่อสนับสนุนบุคลากรทางการแพทย์ที่เดินทางไปให้ความช่วยเหลือผู้ประสบภัยจากเหตุแผ่นดินไหวประเทศตุรกีที่ต้องปฏิบัติภารกิจในสภาพอุณหภูมิหนาวเย็นถึงขั้นติดลบ โดยจะเร่งจัดส่งไปพร้อมกับอุปกรณ์ ยา และเวชภัณฑ์ต่างๆ ของกระทรวงสาธารณสุข โดยเครื่องบินของทางการทหาร แต่หากขนส่งไม่ทันสายการบิน Turkish Airlineจะสนับสนุนการขนส่งต่อไป
***************************************** 14 กุมภาพันธ์ 2566